
ระเบียบสหกรณ์ออมทรัพย์ครูสมุทรปราการ จำกัด 
ว่าด้วยการให้บริการระบบสหกรณ์เอทีเอ็มและตู้สหกรณ์เอทีเอ็ม  พ.ศ. 2556
----------------------------------

อาศัยอำนาจตามความในข้อ 75 (8) และข้อ 107 (10) แห่งข้อบังคับสหกรณ์ออมทรัพย์ครูสมุทรปราการ จำกัด  ที่ประชุมคณะกรรมการดำเนินการ ชุดที่ 52  ครั้งที่ 15/2556  เมื่อวันที่ 7 พฤศจิกายน 2556ได้กำหนดระเบียบว่าด้วยการให้บริการระบบสหกรณ์เอทีเอ็มและตู้สหกรณ์เอทีเอ็ม  พ.ศ. 2556  ดังต่อไปนี้
หมวด  1
บททั่วไป
ข้อ  1  ระเบียบนี้เรียกว่า “ระเบียบสหกรณ์ออมทรัพย์ครูสมุทรปราการ จำกัด  ว่าด้วยการให้บริการระบบสหกรณ์เอทีเอ็มและตู้สหกรณ์เอทีเอ็ม  พ.ศ. 2556”


ข้อ  2  ระเบียบนี้ให้ใช้บังคับตั้งแต่วันที่ 1  ธันวาคม  พ.ศ. 2556   เป็นต้นไป

ข้อ  3  ในระเบียบนี้
	“สหกรณ์”
	หมายถึง
	สหกรณ์ออมทรัพย์ครูสมุทรปราการ จำกัด

	“ประธานกรรมการ”
	หมายถึง
	ประธานกรรมการดำเนินการสหกรณ์ออมทรัพย์ครูสมุทรปราการ จำกัด

	“กรรมการ”
	หมายถึง
	กรรมการดำเนินการสหกรณ์ออมทรัพย์ครูสมุทรปราการ จำกัด

	“ผู้จัดการ”
	หมายถึง
	ผู้จัดการสหกรณ์ออมทรัพย์ครูสมุทรปราการ จำกัด

	“เจ้าหน้าที่สหกรณ์”
	หมายถึง
	เจ้าหน้าที่สหกรณ์ผู้ได้รับมอบหมายให้ปฏิบัติหน้าที่เกี่ยวกับระบบสหกรณ์เอทีเอ็ม

	“ตู้เอทีเอ็ม”
	หมายถึง
	เครื่องอิเล็กทรอนิกส์ที่ใช้ในการถอนเงินสดอัตโนมัติ (Automatic Teller Machine) หรือใช้ชื่อย่อว่าตู้ ATM 

	“ตู้นิรภัย”
	หมายถึง
	ตู้สำหรับเก็บกล่องบรรจุเงินที่อยู่ภายในตู้เอทีเอ็ม

	“กล่องบรรจุเงิน”

	หมายถึง
	กล่องสำหรับบรรจุธนบัตรที่อยู่ภายในตู้นิรภัยและให้หมายความรวมถึง กล่องเก็บธนบัตรที่ถูกปฏิเสธรายการ ที่ซึ่งมีไว้สำหรับรองรับธนบัตรที่ทำรายการไม่สำเร็จ

	“รหัสตู้นิรภัย”
	หมายถึง
	ชุดของตัวเลขที่กำหนดขึ้นสำหรับเปิด – ปิดตู้นิรภัย

	“สมาชิก”
	หมายถึง
	สมาชิกของสหกรณ์ออมทรัพย์ครูสมุทรปราการ จำกัด

	“บัตรสมาชิก”
	หมายถึง
	บัตร ATM ของสมาชิกสหกรณ์ออมทรัพย์ครูสมุทรปราการ จำกัด

	
	
	


หมวด 2
ระบบสหกรณ์เอทีเอ็ม

ข้อ 4  ระบบสหกรณ์เอทีเอ็มเป็นระบบเครือข่ายเอทีเอ็มของสหกรณ์ โดยใช้ระบบปฏิบัติการเอทีเอ็มที่ควบคุมการทำงานของระบบเอทีเอ็ม และเชื่อมโยงกับระบบเงินฝากหรือระบบอื่น ๆ ระบบสหกรณ์เอทีเอ็ม เป็น

ระบบเทคโนโลยีสารสนเทศ ที่เกี่ยวข้องกับการให้บริการการเงินทางอิเล็กทรอนิกส์ตลอด 24 ชั่วโมง ได้แก่การถอนเงินผ่านตู้เอทีเอ็ม และการฝากเงินผ่านตู้ฝากเงินอัตโนมัติ ระหว่างสหกรณ์หรือสถาบันการเงินอื่น

ข้อ 5  สหกรณ์จะให้บริการบัตรสหกรณ์เอทีเอ็มแก่สมาชิกในการทำรายการถอนเงินสด  การสอบถามยอดเงิน  การโอนเงิน  และการกู้เงินผ่านตู้เอทีเอ็มของสหกรณ์หรือตู้เอทีเอ็มของสหกรณ์สมาชิกชุมนุมสหกรณ์ออมทรัพย์ไทยไอซีที จำกัด และตู้เอทีเอ็มของธนาคารพาณิชย์ที่เข้าร่วมโครงการกับชุมนุมสหกรณ์ออมทรัพย์ไทยไอซีที จำกัด

ข้อ 6  สหกรณ์จะให้บริการตู้สหกรณ์เอทีเอ็มของสหกรณ์แก่สมาชิก และสมาชิกของสหกรณ์อื่น ในการใช้บัตรสหกรณ์เอทีเอ็มเพื่อทำรายการ  ถอนเงินสด  การสอบถามยอดเงิน  การโอนเงิน  และการกู้เงิน  โดยตู้เอทีเอ็มเปิดให้บริการทุกวันตลอด 24 ชั่วโมง  ยกเว้นกรณีจำเป็นสหกรณ์อาจปิดให้บริการก็ได้
หมวด 3

เอกสารเกี่ยวกับระบบเอทีเอ็ม
ข้อ 7  สหกรณ์จะต้องมีคำขอใช้บริการบัตรเอทีเอ็ม และใบร้องเรียนขอคืนเงินสำหรับสมาชิกโดยใน
คำขอใช้บริการบัตรเอทีเอ็มดังกล่าวให้ระบุข้อกำหนดและเงื่อนไขการใช้บริการบัตรเอทีเอ็มไว้ด้วย
ข้อ 8  สมาชิกสหกรณ์ประสงค์ที่จะมีบัตรสหกรณ์เอทีเอ็มจะต้องยื่นคำขอใช้บริการบัตรเอทีเอ็ม และเมื่อได้รับการอนุมัติจากสหกรณ์แล้วจึงจะได้รับบัตรและสามารถนำไปใช้กับตู้เอทีเอ็มได้

ข้อ 9  ให้สหกรณ์จัดทำเอกสารรายงานการฝาก ถอน และโอนเงินในระบบสหกรณ์เอทีเอ็ม เพื่อตรวจสอบกระทบยอดทางการบัญชี  การชำระดุลกับชุมนุมสหกรณ์ออมทรัพย์ไทยไอซีที จำกัด  โดยจัดทำเป็นรายงานประจำวัน 


         กรณีที่มีเหตุขัดข้องในระบบเอทีเอ็มหรือมีข้อผิดพลาดใดๆ ให้ตรวจสอบรายงาน และขออนุมัติผู้จัดการเพื่อแก้ไขให้ถูกต้อง
ข้อ 10  ค่าธรรมเนียมการใช้บริการสหกรณ์เอทีเอ็มให้เป็นไปตามประกาศสหกรณ์
หมวด  4
การแต่งตั้งเจ้าหน้าที่
ข้อ 11  ให้ผู้จัดการแต่งตั้งเจ้าหน้าที่ปฏิบัติงานเกี่ยวกับระบบสหกรณ์เอทีเอ็ม ดังนี้
11.1  เจ้าหน้าที่เบิกเงิน ทำหน้าที่เบิกเงินและตรวจนับจำนวนเงินถูกต้องตามจำนวนที่เบิก
11.2  เจ้าหน้าที่บรรจุเงินตู้เอทีเอ็ม และเก็บรักษากุญแจตู้นิรภัย  ทำหน้าที่รับมอบเงินสด 
และทำการตรวจนับตามจำนวน ก่อนที่จะบรรจุเข้าตู้เอทีเอ็ม  โดยให้ทำหน้าที่ร่วมกับ  เจ้าหน้าที่เก็บรักษารหัส
ตู้นิรภัย  พร้อมทั้งตรวจนับและกระทบยอดเงินสดคงเหลือในตู้เอทีเอ็ม จากการบรรจุตู้เอทีเอ็มในรอบก่อนหน้า
- 3 -
11.3  เจ้าหน้าที่เก็บรักษารหัสตู้นิรภัย  ทำหน้าที่เก็บรักษารหัสตู้นิรภัยสำหรับตู้เอทีเอ็ม  และทำหน้าที่ร่วมกับเจ้าหน้าที่บรรจุเงินตู้เอทีเอ็มในการตรวจนับตามจำนวนก่อนที่จะบรรจุเข้าตู้เอทีเอ็ม พร้อมทั้งตรวจนับและกระทบยอดเงินสดคงเหลือในตู้เอทีเอ็ม จากการบรรจุตู้เอทีเอ็มในรอบก่อนหน้า
11.4  เจ้าหน้าที่ดูแลบำรุงรักษาตู้เอทีเอ็ม  ทำหน้าที่ดูแลรักษาตู้เอทีเอ็มเบื้องต้น และดูแลรักษาข้อมูลในกล้องวงจรปิด  หากการดูแลมีส่วนเกี่ยวข้องกับตู้นิรภัย ให้แจ้งเจ้าหน้าที่เก็บรักษารหัสตู้นิรภัย  เพื่อทำการเปิดตู้นิรภัยแล้วทำการแก้ไข พร้อมทั้งลงชื่อในทะเบียนทุกครั้งที่มีการเข้าแก้ไขตู้เอทีเอ็ม
11.5  เจ้าหน้าที่เก็บรักษาบัตรเอทีเอ็ม  มีหน้าที่เก็บรักษาบัตรเอทีเอ็มของสหกรณ์ ควบคุมการเบิกใช้บัตรเอทีเอ็มสหกรณ์ และจัดทำทะเบียนการเบิกใช้บัตร
11.6  เจ้าหน้าที่เก็บรักษาซองรหัสบัตรเอทีเอ็ม  มีหน้าที่ควบคุมทะเบียนเลขที่บัตรเอทีเอ็มที่คู่กับซองรหัสเอทีเอ็ม และจัดทำทะเบียนการเบิกซองรหัสบัตรเอทีเอ็ม
11.7  เจ้าหน้าที่ผูกเชื่อมบัตรเอทีเอ็มกับบัญชีเงินฝากของสหกรณ์  มีหน้าที่ดำเนินการผูกเชื่อมบัตรเอทีเอ็มกับบัญชีเงินฝากของสมาชิกสหกรณ์ ที่ขอใช้บริการบัตรเอทีเอ็มโดยทำรายการผ่านระบบบริหารจัดการบัตรเอทีเอ็ม (Centralized Card Management System :CCMS)
11.8  เจ้าหน้าที่อายัดบัตรเอทีเอ็ม  มีหน้าที่อายัดบัตรเอทีเอ็มสหกรณ์ พร้อมทำการอายัดผ่านระบบบริหารจัดการบัตรเอทีเอ็ม (Centralized Card Management System :CCMS)
ทั้งนี้ การแต่งตั้งเจ้าหน้าที่ในข้อ 11.2  ข้อ 11.3  ข้อ 11.5  ข้อ 11.6  ห้ามมิให้สหกรณ์แต่งตั้งหน้าที่รับผิดชอบให้เป็นบุคคลคนเดียวกันโดยเด็ดขาด

ข้อ 12  การกำหนดหน้าที่และความรับผิดชอบของเจ้าหน้าที่ตามข้อ 11 ให้เป็นไปตามคำสั่งของสหกรณ์
หมวด 5
เกี่ยวกับตู้เอทีเอ็มและการเบิกเงินบรรจุเงินใส่ตู้เอทีเอ็ม
ข้อ 13  ให้เจ้าหน้าที่เบิกเงินที่ได้รับมอบหมายดำเนินการเบิกเงินสดจากสหกรณ์เพื่อนำไปบรรจุในกล่องบรรจุเงินในตู้เอทีเอ็ม ทั้งนี้ จำนวนเงินสดที่จะเบิกสำหรับบรรจุในตู้เอทีเอ็มให้เบิกเท่าที่จำเป็นโดยต้องพิจารณาจากปริมาณการใช้บริการถอนเงินและจะต้องไม่เกิน 7,000,000 บาท (เจ็ดล้านบาทถ้วน) ต่อตู้เอทีเอ็ม 
ข้อ 14  การบรรจุเงินใส่ตู้เอทีเอ็ม เจ้าหน้าที่บรรจุเงินตู้เอทีเอ็มและเจ้าหน้าที่เก็บรักษารหัสตู้นิรภัย  ต้องทำการตรวจนับจำนวนเงิน และชนิดของธนบัตรให้ถูกต้องตรงกัน พร้อมจัดทำรายงานทุกครั้ง
หมวด 6
การควบคุมและตรวจสอบการใช้ตู้เอทีเอ็ม

ข้อ 15  ให้มีการจัดทำรายงานประจำวันเกี่ยวกับการเบิกถอน การโอนเงิน ยอดเงินคงเหลือ จำนวนและชนิดธนบัตรที่อยู่ในกล่องบรรจุเงิน จากระบบเอทีเอ็ม และบันทึกบัญชีประจำวัน

ข้อ 16  ต้องมีการตรวจสอบและรายงานกระทบยอดการเงินจากระบบงานเอทีเอ็ม และจากรายงานของตู้เอทีเอ็ม ทุกครั้งที่มีการเปลี่ยนกล่องบรรจุเงินในตู้เอทีเอ็ม
ข้อ 17  ให้คณะกรรมการดำเนินการแต่งตั้งหรือมอบหมายให้คณะกรรมการ อนุกรรมการ หรือคณะทำงานชุดใดชุดหนึ่งมีหน้าที่ควบคุม ติดตาม ตรวจสอบ และประเมินผลการใช้ระบบสหกรณ์เอทีเอ็มและรายงานให้คณะกรรมการดำเนินการทราบอย่างน้อย 3 เดือนครั้ง
ข้อ 18  กรรมการหรือผู้ตรวจสอบกิจการหรือผู้สอบบัญชี อาจสั่งให้มีการเปิดตู้เอทีเอ็มเพื่อตรวจนับ
เงินสดที่อยู่ในตู้เอทีเอ็ม และกระทบยอดกับรายงานการถอนเงิน เมื่อใดก็ได้ 
หมวด 7
การรักษาความปลอดภัยของระบบเอทีเอ็ม

ข้อ 19  สหกรณ์ต้องจัดให้มีเจ้าหน้าที่รับผิดชอบเก็บรักษารหัส กุญแจตู้นิรภัย และกุญแจกล่องบรรจุเงินของตู้เอทีเอ็ม ให้แยกเจ้าหน้าที่รับผิดชอบอย่างชัดเจนและลงทะเบียนเบิกส่งกุญแจทุกครั้งที่มีการเบิกใช้

ข้อ 20  สหกรณ์ต้องจัดให้มีการรักษาความปลอดภัยระบบเอทีเอ็ม เช่น ระบบกล้องวงจรปิด สถานที่ตั้ง
ตู้เอทีเอ็ม สัญญาณเตือนภัย การสำรองข้อมูล และการประกันภัยเพื่อคุ้มครองชีวิตและทรัพย์สิน เป็นต้น


หมวด  8
    บทเบ็ดเสร็จ

ข้อ 21  กรณีพบว่ามีการทุจริตเกิดขึ้น หรือเกิดความเสียหายต่อระบบสหกรณ์เอทีเอ็ม ให้ผู้จัดการรายงานประธานกรรมการทราบโดยทันที

ข้อ 22  การกำหนดหลักเกณฑ์หรือเงื่อนไขเพิ่มเติมหรือนอกเหนือที่กำหนดไว้ในระเบียบนี้ 
ให้คณะกรรมการดำเนินการมีอำนาจกำหนดเป็นประกาศหรือคำสั่งสหกรณ์

ข้อ 23  กรณีที่มีปัญหาการปฏิบัติเกี่ยวกับระเบียบนี้ ให้คณะกรรมการดำเนินการมีอำนาจวินิจฉัยชี้ขาด และให้ถือเป็นที่สุด

ข้อ 24  ให้ประธานกรรมการเป็นผู้รักษาการตามระเบียบนี้


                       ประกาศ  ณ  วันที่  7  พฤศจิกายน  พ.ศ. 2556
                                                                                 (ลงชื่อ)                 โสภณ  โพธิ์ทอง                  

(นายโสภณ  โพธิ์ทอง)

ประธานกรรมการดำเนินการ

สหกรณ์ออมทรัพย์ครูสมุทรปราการ จำกัด
